Սևակ Ավանեսյան

Սևակ Սամվելի Ավանեսյան (), Բելգիայում բնակվող հայ թավջութակահար, միջազգային մրցույթների դափնեկիր, Triomphe de l’Art և ՀԲԸՄ-ի մրցույթների ժյուրիի մշտական անդամ, «Avanesyan Trio»-ի համահիմնադիր։

Կենսագրություն 
Ծնվել է 1989 թվականին, Սպիտակի երկրաշարժից (1988 թվական) հետո Երևան տեղափոխված երաժշտի ընտանիքում։ Հինգ տարեկան հասակում սովորել է անվանի թավջութակահար Մեդեա Աբրահամյանի թավջութակի դասարանում։ 2003 թվականին ուսումը շարունակելու նպատակով ընդունվել է Երևանի Պ․Ի․Չայկովսկու անվան մասնագիտացված երաժշտական դպրոց։ Հենց այդ տարի ընտանիքի անդամների հետ տեղափոխվել է Բելգիա, Բրյուսել, որտեղ մասնակցել է Բրյուսելի Թագավորական կոնսերվատորիայում անցկացվող հայտնի թավջութակահարուհի, պրոֆեսոր Վիվիան Սպանոգեի դասերին։ 2010 թվականին գերազանցությամբ ավարտելով Թագավորական կոնսերվատորիան, ընդունվում է Բեռլինի Hanns Eisler Hochschule, սովորելով հայտնի թավջութակահար Կլաուդիո Բոհորկեսի դասարանում։ Կանոնավոր դասերին զուգահեռ Ավանեսյանը մասնակցել է նաև Յանոս Սթարկերի, Սթիվեն Իսսերլիսի, Մարիա Քլիգելի, Լյուիս Քլարեթի, Փիթեր Բրունսի, Գարի Հոֆմանի, Վոլֆգանգ Բոյտչերի և Իգոր Օիստրախի վարպետության դասերին ։ Դեռ մանուկ հասակից թավջութկահարը թե՛ որպես մենակատար, թե՛ որպես կամերային նվագախմբի կատարող, համերգներով հանդես է եկել տարբեր երկրներում․ ԱՄՆ, Կանադա, Չինաստան, Բելգիա, Ֆրանսիա և այլն։ 2014 թվականին թափուր պաշտոնի համար հայտարարված մրցույթը հաղթահարելու արդյունքում դարձել է Բրյուսելի ազգային ֆիլհարմոնիկ նվագախմբի առաջին թավջութակահարը։

Մրցանակներ 
2011 թվականի մարտին թավջութակահարը դարձել է «Belgische Stichting Roeping» առաջին մրցանակակիրը։ Սևակ Ավանեսյանը  տարբեր միջազգային մրցույթների դափնեկիր է, այդ թվում՝ «Gerardmer» (France) միջազգային թավջութակի մրցույթ, Երիտասարդ մենակատարների եվրոպական մրցույթ (Լյուքսեմբուրգ), Sint-Pieters-Woluwe թավջութակի մրցույթում, ինչպես նաև վերջերս մասնակցելով Lions Club International թավջութակի միջազգային մրցույթին՝ արժանացավ առաջին մրցանակի։ Այժմ Սևակ Ավանեսյանը նվագում է հրեա հայտնի թավջութակահար Միշա Մայսկիի նվիրած՝ 1689 թվականին ստեղծված Մատեո Գոֆֆելերիի առաջին իսկ թավջութակի վրա։ 2010 թվականին Սևակ Ավանեսյանը եղբոր՝ Հրաչյա Ավանեսյանի հետ ստեղծել է տրիո՝ որը հենց այդպես էլ կոչվում է «Avanesyan Trio»:

Ելույթը Արցախի Սուրբ Ղազանչեցոց եկեղեցում 
Շուշիի հրետակոծված Սբ Ամենափրկիչ Ղազանչեցոց եկեղեցում Սևակ Ավանեսյանը կատարել է Կոմիտասի «Կռունկ» ստեղծագործությունը։ Եկեղեցին երկու անգամ հրետակոծվել է հակառակորդի կողմից Հայ-ադրբեջանական լայնամասշտաբ պատերազմի ընթացքում։

Ծանոթագրություններ

Արտաքին հղումներ 
 Belgian Armenian cellist plays Komitas at St. Ghazanchetsots Church in Shushi (video)
 Սևակ Ավանեսյան ելույթը Արցախի Սուրբ Ղազանչեցոց եկեղեցում Յութուբում
Cellist plays to mourn cathedral shelled in Armenia-Azerbaijan conflict

 
Ջութակահարներ
Հայ ջութակահարներ